વોટ્સએપ ગ્રૂપ્સમાં મેસેજ ફોરવર્ડ કરી દીધા? ડીપી તરીકે તિરંગો રાખી દીધો અથવા ડીપીનો ફોટો તિરંગાના રંગે રંગી દીધો? સવારથી અત્યાર સુધીમાં આટલું કરી લીધું? શાબાશ, વેરી ગુડ. અંદરથી સંતોષ થતો હશેને દેશભક્તિ દેખાડી દીધાનો? સંતુષ્ટિનો ઓડકાર આવી ગયો હશેને? બસ, આટલી સસ્તી દેશભક્તિ? બે ગ્રિટિંગ્સના જ દામની? થોડાએ તિરંગાને સલામી આપી હશે. બહુ થોડાએ આઝાદી અપાવનારા સેનાનીઓને યાદ કર્યા હશે. બસ? થયું? પત્યું? હવે શું કરશો આખો દિવસ? આજે તો રજા જ ને? છુટ્ટી. બે પ્રશ્ન ચર્ચવા છે આજે. પહેલો એ કે સ્વાતંત્ર્ય દિવસે આપણે શું કરવું જોઈએ? રજાની મજા માણવી જોઈએ કે પછી આઝાદીના પર્વ નિમિત્તે કશું એવું કામ કરવું જોઈએ જે દેશ માટે હોય. બીજો પ્રશ્ન સાવ મૂળિયાનો છે. સ્વાતંત્ર્ય પર્વની કે પછી પ્રજાસત્તાક પર્વની રજા શા માટે હોવી જોઈએ? તે દિવસે તો થોડું વધુ કામ કરીને દેશની ઉન્નતિમાં યોગદાન ન આપવું જોઈએ?